Diari Oficial de la Generalitat Valenciana


Sumari del DOGV 8269, del 09-04-2018 (2018/2630)

RESOLUCIÓ de 28 de febrer de 2018, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 82/17-AIA Sellent
-----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8269

Data del DOGV
:   09-04-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/2630


Data del document
:   28-02-2018

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Sellent
    * impacte ambiental

RESOLUCIÓ de 28 de febrer de 2018, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 82/17-AIA Sellent  
 [2018/2630]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 82/17-AIA Sellent.  
  
  
«Declaració d'impacte ambiental  
Expedient: 82-2017-AIA.  
Títol: equipament i electrificació de sondeig i conducció per a l'abastiment a la Mancomunitat d'Alcàntera de Xúquer, Càrcer, Cotes i Sellent.  
Promotor: Mancomunitat d'Alcàntera de Xúquer, Càrcer, Cotes i Sellent.  
Òrgan substantiu: Servei d'Infraestructures Hidràuliques Urbanes de la Generalitat Valenciana.  
Localització: Sellent (València).  
  
Descripció del projecte  
L'objecte d'aquest projecte és l'execució de les obres necessàries per a l'abastiment d'aigua als pobles a què presta el subministrament la Mancomunitat d'Aigües Potables d'Alcàntera del Xúquer, Càrcer, Cotes i Sellent.  
Aquestes obres es fan necessàries perquè hi ha problema de plaguicides i nitrats en l'aigua que actualment se subministra, la qual cosa obliga al funcionament d'una planta de carbó actiu. Amb el projecte que es descriu es pretén millorar el subministrament d'aigua potable per mitjà de la utilització de les aigües d'un sondeig existent a la partida de la Molinera, l'aigua de la qual es considera de bona qualitat per a consum humà.  
El projecte de sondeig data de l'any 1996. Des d'aquesta data s'han succeït distintes modificacions del projecte i reaprofundiments. Els últims estudis d'aforament es van realitzar en 2004 i 2016. L'últim aforament es va realitzar per a comprovar la viabilitat del sondeig.  
Les obres que es realitzaran són les següents:  
- Instal·lació d'electrobomba submergible de 75 kW de potència en el pou i electrificació per mitjà d'instal·lació fotovoltaica.  
- Instal·lació de conducció fins a l'eixida del pou de URI 2027 de 150 mm de diàmetre.  
- Conducció d'impulsió des del sondeig al depòsit existent. Tindrà una longitud de 542,87 metres. El material triat és el PE100 de 200 mm de diàmetre i PN 10 atm. La canonada s'assentarà sobre 5 cm d'arena. La resta de la rasa es reblirà amb arena i material seleccionat procedent de l'excavació.  
La conducció travessarà el barranc del Montot. L'encreuament s'ha previst realitzar-lo amb la instal·lació d'una protecció de formigó en massa HM-20. A més, es preveu la protecció de la canonada amb un passatubs de formigó armat de diàmetre 300 mm formigonat en el perímetre. Es disposarà d'un desaigüe en el punt davall de la canonada, que coincideix amb el pas per la zona del barranc.  
En els punts alts de la canonada es disposarà de dues ventoses trifuncionals de 2» i en el punt més alt es disposarà una arqueta de ruptura de parets de formigó armat, que actuarà a manera de ventosa, a partir d'aquest punt l'aigua es condueix per gravetat fins a l'entrada al depòsit.  
  
La connexió al depòsit existent s'ha dissenyat amb canonada d'acer de 200 mm de diàmetre.  
- Instal·lació fotovoltaica: ocuparà la totalitat de la parcel·la 5 i la parcel·la 1 del polígon 2 de Sellent. La superfície total ocupada serà de 1.134,06 m².  
La instal·lació fotovoltaica projectada tindrà una potència pic del camp fotovoltaic de 154,44 kWp, que s'aconsegueix amb 572 mòduls fotovoltaics, de 270 Wp cadascun.  
Els mòduls fotovoltaics es connectaran entre si formant 26 grups o arrays, en paral·lel, i cada array està compost per 22 panells connectats en sèrie. Es dotarà la instal·lació dels elements necessaris per a poder utilitzar l'energia generada.  
Es dissenya un sistema aïllat per a alimentació de bomba electrosumergible trifàsica a 400 V en alterna, i es manté en aquest l'equilibri entre les seues fases i s'assegura amb aquest disseny el total de la potència del camp solar. Per a aconseguir el sistema que ens ocupa, instal·larem un quadre solar amb variador de velocitat de Caprari, Power Electronics SD700SP o semblant.  
Com a complement a la instal·lació solar, el recinte tindrà una infraestructura que ajude i protegisca l'exercici de l'activitat. Aquestes obres consisteixen en:  
- Desbrossament i neteja del terreny.  
- Rases per a la instal·lació dels conductors.  
- Execució de sistemes d'ancoratge caragolat, per a subjecció de les estructures on s'ubiquen els panells solars.  
- Camí interior de terra.  
Abans s'ha d'executar un desbrossament i retirada de la capa vegetal del solar. Una vegada realitzada aquesta fase es procedirà a la de rasant i de replantejament de tota la parcel·la, i a l'obertura de pous i rases. La fonamentació de les estructures estarà caragolada al terreny. Les estructures metàl·liques sobre les quals s'assenten els panells fotovoltaics s'anivellaran i orientaran cap al sud. La instal·lació finalitzarà amb l'estesa del cablejat elèctric en canalització entubada o soterrada.  
La instal·lació es realitzarà en l'interior de la finca, estant aquesta vallada i per tant sense accés de tercers. No existiran voreres ni calçades (excepte la de la caseta de manteniment i la del centre de transformació), només es realitzarà un camí interior de terra degudament compactat. Tots els cables que creuen el camí interior aniran protegits mecànicament.  
  
Tramitació administrativa  
El 12 de juny de 2017 té entrada en el Servei d'Avaluació d'Impacte Ambiental un document d'inici del projecte d'equipament i electrificació de sondeig i conducció per a l'abastiment a la Mancomunitat d'Alcàntera de Xúquer, Càrcer, Cotes i Sellent a l'efecte de l'emissió de l'informe d'abast i continguts de l'estudi d'impacte ambiental.  
  
A la documentació s'adjunta el següent:  
- Informe de 2 de maig de 2017, de la Secció Forestal del Servei Territorial de Medi Ambient de València, del qual s'extrau el següent:  
  
«Les obres i instal·lacions a realitzar són les següents:  
Canonada: hi discorre tota per terreny forestal, majoritàriament és zona d'incendi que va tindre lloc en 2016.»  
[...] Plaques fotovoltaiques: les ubiquen a la parcel·la 5 del polígon 2 (agrícola) i 806,93 m² a la parcel·la 1, del polígon 2, de Sellent (terreny forestal incendiat 2016), i s'indica que es realitzaran desbrossaments, neteja del terreny, compactació amb capa de saorres de 10 cm de grossària, rases per a instal·lació de conductors, caseta prefabricada i tancament del perímetre.  
En terrenys incendiats, tant la Llei 3/1993, de 9 de desembre, forestal de la Comunitat Valenciana, en l'article 59, com la Llei 43/2003, de 21 de novembre, de forests, en l'article 50, prohibeixen les actuacions sempre que comporten un canvi d'ús forestal, en aquest cas s'entén que:  
  
- En el cas de les plaques fotovoltaiques, tal com estan en el projecte, sí que suposa un canvi d'ús, ja que en compactar les saorres s'impedeix la regeneració de la vegetació forestal i, per tant, hi ha un canvi d'ús del terreny i contradiu la Llei 43/2003, de forests, en l'article 50.  
  
Aquesta actuació podrà realitzar-se sempre que respecten i conserven la vegetació forestal i no impedisquen en cap moment la regeneració de la forest, qualsevol tipus de conducció ha d'anar soterrada i si les obres realitzades inclogueren algun moviment de terres, aquestes hauran de restaurar el terreny afectat, se'ls permetran desbrossaments periòdics per al manteniment i compatibilitat amb la instal·lació proposada. Per a aquesta actuació hauran de prestar declaració jurada».  
L'informe acaba amb la indicació que per als tancaments s'ha de sol·licitar una autorització administrativa en matèria forestal, s'ha de realitzar d'acord amb l'article 3 i l'article 25 del Decret 178/2005, on s'estableixen les condicions dels tancaments en el medi natural, s'ha de respectar l'article 62 de la Llei 42/2007, de 13 de desembre, del patrimoni natural i la biodiversitat, i s'ha de garantir que aquests no impedisquen la circulació de la fauna silvestre no cinegètica i eviten els riscos d'endogàmia d'espècies cinegètiques.  
- Informe de compatibilitat urbanística de 28 de febrer de 2017, de l'Ajuntament de Sellent, en el qual s'indica que la parcel·la on es pretén ubicar la instal·lació està localitzada en sòl no urbanitzable de protecció forestal paisatgística, i els usos admesos són els que disposa la Llei 3/1993, forestal de la Comunitat Valenciana, i les limitacions les establides en els articles 62 i 63 de la mencionada llei.  
L'informe indica que en tractar-se d'un sòl no urbanitzable protegit requereix informe de la conselleria competent.  
Afig l'informe: «No és necessari un canvi de l'ús del sòl per a la instal·lació fotovoltaica per a no contravindre l'article 59 de la Llei forestal de la Comunitat Valenciana que impedeix les classificacions i reclassificacions després d'un incendi, com el d'aquest últim estiu de 2016».  
L'informe acaba amb la indicació que l'activitat projectada és compatible amb la normativa i el planejament urbanístic municipal, amb les condicions indicades en l'informe.  
- El 14 de juliol de 2017, el Servei d'Avaluació d'Impacte Ambiental emet l'informe d'abast sol·licitat.  
El 18 de desembre de 2017, l'òrgan substantiu remet una justificació del resultat de la informació pública el contingut de la qual s'indica a continuació:  
La informació pública es va realitzar per mitjà de publicació en el Diari Oficial de la Generalitat Valenciana del 16 d'octubre de 2017.  
Segons el certificat emés en el Registre General de la Generalitat Valenciana, durant el període d'informació pública no s'hi van fer al·legacions.  
En la fase d'informació pública van ser consultades les administracions públiques afectades següents:  
- Unitat de Camins Ramaders del Servei Territorial de Medi Ambient de València: indica que no hi haurà afecció a camins ramaders classificats per part de les obres projectades.  
- Secció Forestal del Servei Territorial de Medi Ambient de València: indica que una vegada examinat el projecte exposat a informació pública, cal informar que s'han complit els aspectes reflectits en l'informe emés per la Secció Forestal el dia 2 de maig de 2017.  
L'informe indica que no hi ha afecció a forests catalogades ni a espais naturals protegits. Hi ha, no obstant això, afecció a terreny forestal. La zona es estar afectada per l'incendi de l'any 2016.  
Finalment s'enumeren una sèrie de mesures preventives que s'incorporaran en l'apartat de condicionants ambientals d'aquesta declaració d'impacte ambiental.  
- Confederació Hidrogràfica del Xúquer: emet un informe el 10 de novembre de 2017 on indica l'encreuament del barranc del Matet com a afecció més rellevant dins del seu àmbit competencial. L'informe indica mesures de prevenció ambiental que seran incloses en l'apartat de condicionants ambientals d'aquesta declaració d'impacte ambiental.  
  
  
Afeccions legals  
Sòl no urbanitzable protegit (forestal, paisatgística, ecològica).  
Sòl forestal (PATFOR).  
Terreny forestal incendiat.  
Domini públic hidràulic (barranc del Montot).  
  
Consideracions ambientals  
L'àrea objecte del projecte se situa a la comarca de la Ribera Alta, a la partida la Molinera. Geològicament els terrenys queden ubicats en la part oriental de la branca sud de la serralada Ibèrica. Hidrològicament, els terrenys pertanyen al Caroig nord dins de la conca hidrogràfica del Xúquer.  
La zona on s'ubica l'activitat està ocupada per terrenys de cultiu de secà amb presència d'oliveres, garrofera i vinya. A les zones on predominen pendents abruptes o hi ha abandó de camps de cultiu s'ha desenvolupat una vegetació de tipus nitròfila i arvense amb presència de pi blanc.  
L'estudi d'impacte ambiental identifica els factors del medi ambient que poden ser afectats pel projecte i indica i valora les seues afeccions ambientals:  
- Sòl:  
La col·locació dels panells fotovoltaics i estructures de suport produirà una afecció sobre la vegetació ja que serà necessari desbrossar la superfície afectada.  
Per a la construcció de la instal·lació fotovoltaica no es produiran modificacions rellevants geomorfològiques en la parcel·la afectada, i únicament es procedirà al desbrossament i la retirada de la coberta vegetal.  
En compliment de l'informe de la Secció Forestal, s'haurà de respectar i conservar la vegetació forestal de manera que no s'impedirà la regeneració de la forest i únicament es realitzaran desbrossaments periòdics per al manteniment de la instal·lació fotovoltaica.  
La instal·lació de canonades discorrerà de forma soterrada i s'utilitzarà la xarxa de camins existents. En les zones on siga necessari realitzar algun accés, s'haurà de restaurar la superfície afectada.  
- Hidrogeologia:  
El desenvolupament del projecte no té interferències ambientals respecte als recursos hídrics.  
- Atmosfera:  
Durant la fase de construcció es produirà generació de sorolls procedents de la maquinària que realitza la instal·lació de la instal·lació fotovoltaica i la conducció. A causa del curt espai de temps que duraran els efectes negatius, l'impacte es considera mínim.  
A causa de la presència de maquinària en la zona, es generaran gasos contaminants procedents dels sistemes de combustió d'aquests i augment de pols en l'atmosfera.  
- Vegetació:  
El pas de la maquinària produirà xafada de la vegetació que voreja els camins encara que aquesta afecció serà molt xicoteta i recuperable en el temps.  
Per a instal·lar els panells fotovoltaics serà necessari el desbrossament de la parcel·la. L'impacte serà molt escàs ja que la vegetació de la parcel·la afectada està composta per cultius agrícoles abandonats i zona de matoll de baixa densitat.  
Durant la fase de funcionament s'haurà de controlar la regeneració natural perquè no es dificulte el manteniment i el control de les instal·lacions.  
- Fauna:  
En la fase de construcció el soroll provocat per la maquinària pot produir alteració en el comportament de la fauna.  
En la fase de funcionament, atés que les conduccions elèctriques es construiran soterrades, no es produirà electrocució d'animals de gran envergadura provocada per la línia elèctrica.  
La resta de les instal·lacions poden produir efectes puntuals sobre la fauna a causa sobretot a llampades puntuals.  
D'altra banda, s'ha optat per la instal·lació d'una tanca cinegètica i així complir el que exigeix el Decret 178/2005, de 18 de novembre, del Consell de la Generalitat, pel qual s'estableixen les condicions dels tancaments en el medi natural i dels tancaments cinegètics.  
  
- Paisatge:  
Els majors efectes sobre el paisatge es produiran durant la fase de funcionament i generaran un impacte visual considerable, amb la creació d'una zona diferenciada de l'entorn. La instal·lació fotovoltaica produirà reflexos que poden ocasionar molèsties a les persones.  
La conducció estarà soterrada, per tant no hi ha impacte visual greu en el paisatge i s'ubicarà majoritàriament per camins existents consolidats, així la seua afecció ambiental és pràcticament nul·la.  
  
  
Consideracions de l'òrgan ambiental:  
Analitzat el projecte i els seus impactes ambientals es realitza l'anàlisi següent:  
- Sondeig: no requereix pronunciament ambiental en tractar-se d'un projecte ja executat i es presumeix revisada la seua viabilitat per mitjà dels permisos sectorials que en la data de la seua execució van ser aplicables.  
- Instal·lació fotovoltaica: per les seues característiques, la instal·lació no està específicament sotmesa al procediment d'avaluació d'impacte ambiental, si bé és part integrant d'un projecte que està analitzant-se des del punt de vista ambiental.  
En relació amb els moviments de terreny que caldrà realitzar, segons la documentació tècnica no s'alterarà la fisonomia del terreny. Segons les ortofotos realitzades, la zona antigament ocupada per cultius i que seran ocupades per la instal·lació fotovoltaica està esplanada i la resta és terreny forestal incendiat en regeneració.  
  
Per mitjà d'informe, la Secció Forestal ha indicat que hi ha un canvi d'ús que contravé l'article 59 de la Llei de forests. Perquè no hi haja canvi d'ús forestal no haurà d'impedir-se la regeneració de la coberta vegetal i es podrà permetre la realització de desbrossaments per al manteniment i compatibilitat amb l'actuació proposada.  
Quant a aspectes legislatius, no és objecte de la declaració d'impacte ambiental interpretar el terme canvi d'ús i la legalitat de l'actuació proposada en terrenys forestals incendiats, si bé es considera que poden haver alternatives que podrien minimitzar impactes com és la modificació de la instal·lació fotovoltaica.  
D'altra banda, aquesta instal·lació està en zona de policia de llit, per tant s'hauran d'incloure en aquest pronunciament els condicionants ambientals indicats per l'organisme de conca.  
- Conducció d'abastiment: la conducció presenta un diàmetre de 20 cm i cal una rasa de 60 cm per a instal·lar la canonada, i no s'espera que siga excessiva la zona d'ocupació (al voltant d'1,5 metres). Pot tindre efectes quan travessa terrenys forestals incendiats, sobretot pel pas de la maquinària que pot augmentar les actuals condicions de fragilitat d'aquests terrenys.  
El pas pel barranc produirà una possible afecció a la vegetació de ribera, per tant s'haurà d'ajustar l'obra a la zona on afecte la vegetació natural tan poc com es puga i s'haurà de restaurar el llit afectat.  
  
Una vegada superat el llit, la canonada discorre uns 168 metres a través de terreny seminatural (antics camps abandonats en procés de naturalització), i forestal incendiat amb pendent fins a arribar a una senda i dirigir-se cap al punt d'entrega de l'aigua on discorre per terreny natural.  
No s'han trobat espècies de rellevància ambiental en el disseny del traçat de la canonada, si bé la traça haurà d'ajustar-se a les zones de menor vegetació d'interés (zones amb vegetació arbòria o arbustiva de condicions adequades a les característiques de sòl i clima).  
Consultada la cartografia de jaciments arqueològics, no s'han trobat béns d'aquesta naturalesa que puguen ser afectats per l'activitat, si bé s'hauran de complir les obligacions legals derivades de la Llei 4/1998, del patrimoni cultural valencià.  
Consultada la base de dades de biodiversitat, no s'han trobat espècies prioritàries que es puguen veure directament afectades per l'actuació.  
  
Consideracions jurídiques  
1. El projecte examinat constitueix un dels casos en què és preceptiva la formulació d'una declaració d'impacte ambiental, abans de la resolució administrativa que s'adopte per a l'aprovació definitiva d'aquell, segons es desprén de la Llei 21/2013, de 9 de desembre, d'avaluació ambiental i l'annex I.7 del Decret 162/1990, pel qual s'aprova el Reglament per a l'execució de la Llei 2/1989, d'impacte ambiental.  
2. En l'expedient s'han observat els tràmits previstos en la Llei 21/2013, d'avaluació ambiental i en les altres disposicions que se li apliquen.  
3. L'article 13 del Decret 158/2015, de 18 de setembre, del Consell, pel qual s'aprova el reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, atribueix a la Direcció General de Medi Natural i Avaluació Ambiental competència sobre avaluació ambiental estratègica i de projectes.  
  
Per tot el que s'ha dit anteriorment, es resol:  
  
Resolució  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que se li apliquen, el projecte d'equipament i electrificació de sondeig i conducció per a abastiment a Sellent (València), sempre que aquest es desenvolupe d'acord amb les previsions de l'estudi d'impacte ambiental i els condicionants i les modificacions establits a continuació:  
  
1. S'ha de respectar la Llei 4/1998 del patrimoni cultural valencià i sol·licitar l'informe regulat en l'article 11 d'aquesta llei.  
2. Ús de l'aigua i l'afecció al domini públic hidràulic:  
a) S'haurà d'estar en possessió del títol habilitant que permeta l'ús de l'aigua del sondeig.  
b) En a l'encreuament del barranc del Montot:  
S'ha de garantir en tot moment el drenatge superficial de les aigües cap als llits, i s'han de mantindre els marges nets.  
S'haurà de reduir, en la mesura que es puga, la plataforma de treball de la maquinària i dels accessos, els quals hauran d'afectar únicament els terrenys estrictament necessaris.  
Respecte als rebliments i abocaments, s'ha de garantir la no-afecció a cursos d'aigües superficials i subterrànies, per abocaments contaminants que puguen realitzar-se durant la fase de construcció, i també una vegada finalitzades les obres.  
Quant als préstecs i extraccions en llits o en zones de servitud, s'ha de garantir la no-afecció a aquests i la reposició al seu estat primitiu una vegada finalitzades les obres.  
S'haurà de garantir la no-afecció a formacions vegetals de ribera.  
Les obres que es realitzen no podran alterar la capacitat de desaigüe del llit.  
3. Respecte a l'afecció a terreny forestal:  
a) Les obres s'hauran de realitzar de manera que no es provoquen danys ni perjudicis innecessaris i s'hauran d'instal·lar senyals que advertisquen de l'execució de les obres.  
b) Caldrà ajustar-se al que disposa el Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció d'incendis forestals a observar en l'execució d'obres i treballs que es realitzen en terreny forestal o en els seus voltants.  
c) S'haurà d'avisar amb una setmana d'antelació als agents mediambientals de la zona perquè supervisen els treballs, i caldrà atendre les seues instruccions.  
4. Instal·lació fotovoltaica:  
a) A fi de no causar efectes ambientals significatius, caldrà obligatòriament estudiar com a alternativa el canvi dels panells per a cenyir-se en superfície a terreny agrícola.  
En cas contrari, s'hauran de complir les condicions legals que implique la legislació sectorial en matèria de forests.  
b) En la mesura que siga possible, la instal·lació s'haurà d'integrar en el paisatge per mitjà de plantació de tanca perimetral almenys en els llocs on l'ombra no provoque mal funcionament dels panells.  
c) La instal·lació haurà de disposar d'autorització administrativa en relació amb l'ocupació de zona de policia de llit.  
5. La maquinària emprada en l'obertura de rases per a la instal·lació de la canonada ha de ser d'una grandària i potència que no pose en perill la viabilitat de l'obra, cause la mínima afecció possible als terrenys naturals o seminaturals pels quals discorre, i minimitze al mateix temps la zona de desbrossament.  
6. La zona d'obres s'ha de restaurar i cal tindre especial atenció en les zones amb pendent superior al 15 % on s'hauran d'habilitar mesures específiques encara que siga temporals de contenció de terres fins que la zona es rehabilite.  
Igualment en la zona de pas pel barranc haurà de quedar degudament restaurat llit i marges.  
7. Els préstecs de les obres hauran de procedir de pedreres legals. En el cas que hi haja excedència de materials, hauran de ser retirats per gestor autoritzat.  
  
Segon  
La declaració d'impacte ambiental no serà objecte de cap recurs, sense perjudici, si escau, dels que siguen procedents en via administrativa i judicial davant de l'acte pel qual s'autoritza el projecte.  
  
Tercer  
Publicar aquesta declaració d'impacte ambiental en el Diari Oficial de la Generalitat Valenciana de la forma reglamentària, d'acord amb el que disposa l'article 41.3 de la Llei 21/2013, de 9 de desembre, d'avaluació ambiental.  
La regulació de la vigència d'aquesta declaració d'impacte ambiental serà l'establida en l'article 43 de l'esmentada Llei 21/2013.  
  
València, 23 de gener de 2018.- El director general de Medi Natural i d'Avaluació Ambiental: Antoni Marzo i Pastor.»  
  
València, 28 de febrer de 2018.- El director general de Medi Natural i d'Avaluació Ambiental: Antoni Marzo i Pastor.